สถาบันเทคโนโลยีจิตรลดา

260px|thumb|ที่ทำการของสถาบัน

**สถาบันเทคโนโลยีจิตรลดา (สจด.)** () เป็นสถาบันอุดมศึกษาในกำกับของรัฐในประเทศไทย ตั้งอยู่ที่สำนักพระราชวัง สนามเสือป่า ถนนศรีอยุธยา แขวงดุสิต เขตดุสิต กรุงเทพมหานคร ก่อตั้งขึ้นเมื่อ พ.ศ. 2557 ดำเนินการโดยมูลนิธิสยามบรมราชกุมารีเพื่อโรงเรียนจิตรลดา

## ประวัติ
**สถาบันเทคโนโลยีจิตรลดา** ได้รับการสถาปนาขึ้นเมื่อวันพุธที่ 2 เมษายน พ.ศ. 2557 โดยมีรากฐานความเป็นมาจากโรงเรียนจิตรลดา ซึ่งก่อตั้งเมื่อวันที่ 10 มกราคม พ.ศ. 2498 โดยพระบาทสมเด็จพระมหาภูมิพลอดุลยเดชมหาราช บรมนาถบพิตรที่ได้ทรงพระกรุณาโปรดเกล้าฯ ให้จัดการศึกษาในระดับอนุบาลขึ้น ณ พระที่นั่งอุดร ในพระที่นั่งอัมพรสถาน พระราชวังดุสิต ซึ่งในขณะนั้นเป็นที่ประทับของพระบาทสมเด็จพระมหาภูมิพลอดุลยเดชมหาราช บรมนาถบพิตร และสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องด้วยขณะนั้นสมเด็จพระเจ้าลูกเธอ เจ้าฟ้าอุบลรัตนราชกัญญาฯ เจริญพระชนมายุพร้อมที่จะทรงพระอักษรได้ จึงได้ทรงพระกรุณาโปรดเกล้าฯ ให้เปิดโรงเรียนโดยมีพระอาจารย์คนแรกที่ถวายการสอนเพียงคนเดียว คือ ดร.ทัศนีย์ อิศรเสนา ณ อยุธยา (ดร.ท่านผู้หญิงทัศนีย์ บุณยคุปต์) และโปรดเกล้าฯ ให้มีพระสหายร่วมศึกษาอีก 7 คน นับเป็นนักเรียนรุ่นแรกของโรงเรียนจิตรลดา

ต่อมาพระบาทสมเด็จพระวชิรเกล้าเจ้าอยู่หัว เมื่อครั้งดำรงพระอิสริยศเป็น สมเด็จพระเจ้าลูกยาเธอ เจ้าฟ้าวชิราลงกรณฯ ทรงเจริญพระชนมายุพอที่จะทรงพระอักษรได้ จึงโปรดเกล้าฯ ให้เพิ่มชั้นอนุบาลขึ้นอีกชั้นหนึ่ง และเพิ่มนักเรียนขึ้นอีก 4 คน เมื่อเดือนกันยายน พ.ศ. 2499 ต่อมาได้โปรดเกล้าฯ ให้รับพระอาจารย์เพิ่มอีกคนหนึ่ง คือ ท่านผู้หญิงอังกาบ บุณยัษฐิติ ในเดือนกรกฎาคม พ.ศ. 2500 ซึ่งในขณะนั้นมีนักเรียนอนุบาล 2 ระดับ ระดับละ 8 คน

จนเมื่อวันที่ 28 ตุลาคม พ.ศ. 2500 พระบาทสมเด็จพระมหาภูมิพลอดุลยเดชมหาราช บรมนาถบพิตร ได้เสด็จ พระราชดำเนินมาประทับ ณ พระตำหนักจิตรลดารโหฐาน สวนจิตรลดา พระราชวังดุสิต จึงมีพระบรมราชโองการโปรดเกล้าฯ ให้สร้างอาคาร เรียนถาวร ในบริเวณพระตำหนักจิตรลดารโหฐาน และพระราชทานนาม โรงเรียนว่า "โรงเรียนจิตรลดา" ต่อจากนั้นก็เพิ่มระดับชั้นขึ้นไปเรื่อย ๆ ทีละชั้น จนนักเรียน จิตรลดารุ่นที่ 3 คือ สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เมื่อครั้งดำรงพระอิสริยศเป็น สมเด็จพระเจ้าลูกเธอ เจ้าฟ้าสิรินธรเทพรัตนสุดา กิตติวัฒนาดุลโสภาคย์ เริ่มทรงพระอักษรเมื่อวันที่ 2 ตุลาคม พ.ศ. 2501 นักเรียนจิตรลดารุ่นที่ 5 คือ สมเด็จเจ้าฟ้าฯ กรมพระศรีสวางควัฒน วรขัตติยราชนารี และพระเจ้าวรวงศ์เธอ พระองค์เจ้าโสมสวลี กรมหมื่นสุทธนารีนาถ รวมถึงพระเจ้าหลานเธอในรัชกาลที่ 9 ทุกพระองค์ 

ใน พ.ศ. 2547 โรงเรียนจิตรลดา ได้เปิดสายวิชาชีพเพิ่มขึ้นเป็นหลักสูตรประกาศนียบัตรวิชาชีพ (ปวช.) และหลักสูตรประกาศนียบัตรวิชาชีพชั้นสูง (ปวส.) ในเวลาต่อมา จนกระทั่ง พ.ศ. 2557 ด้วยสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี องค์บริหารโรงเรียนจิตรลดา มีพระราชประสงค์จะขยายโอกาสทางการศึกษา จากระดับประกาศนียบัตรวิชาชีพ และต่อยอดขึ้นมาเป็นภาคอุดมศึกษาในระดับปริญญาตรี โดยจัดตั้งเป็นวิทยาลัยใช้ชื่อว่า “วิทยาลัยเทคโนโลยีจิตรลดา” เปิดการเรียนการสอนใน 2 คณะ ได้แก่ คณะบริหารธุรกิจ ใน สาขาวิชาการตลาด สาขาวิชาคอมพิวเตอร์ธุรกิจ และสาขาวิชาธุรกิจอาหาร และคณะเทคโนโลยี อุตสาหกรรม ซึ่งมี 2 สาขาวิชา ได้แก่สาขาวิชา อิเล็กทรอนิกส์ และสาขาวิชาไฟฟ้ากำลัง 

ใน พ.ศ. 2560 วิทยาลัยได้ปรับปรุงหลักสูตรระดับปริญญาตรีของทั้ง 2 คณะ คือ คณะบริหารธุรกิจ ในสาขาวิชาการจัดการธุรกิจอาหาร กลุ่มวิชาอุตสาหกรรมอาหารและธุรกิจ บริการอาหาร และคณะเทคโนโลยีอุตสาหกรรม ในสาขาวิชาเทคโนโลยีไฟฟ้าและอิเล็กทรอนิกส์ แขนงวิชาเทคโนโลยีไฟฟ้า สำหรับระบบอาคารอัจฉริยะ เทคโนโลยีอิเล็กทรอนิกส์อุตสาหกรรม และเทคโนโลยีระบบควบคุมอัตโนมัติ

และเมื่อวันที่ 10 สิงหาคม พ.ศ. 2561 พระบาทสมเด็จพระวชิรเกล้าเจ้าอยู่หัวทรงพระกรุณาโปรดเกล้าฯ ให้ตราพระราชบัญญัติสถาบันเทคโนโลยีจิตรลดา พ.ศ. 2561 โดยทรงลงพระปรมาภิไธยและประกาศใช้ในราชกิจจานุเบกษาในวันที่ 13 สิงหาคม พ.ศ. 2561 ให้วิทยาลัยเทคโนโลยีจิตรลดา เปลี่ยนสถานะจาก “วิทยาลัย” สู่การเป็น “สถาบัน” พร้อมควบรวมโรงเรียนจิตรลดา (สายวิชาชีพ) และวิทยาลัยเทคโนโลยีจิตรลดา มาดำเนินงานร่วมกันในชื่อ **สถาบันเทคโนโลยีจิตรลดา** เป็นสถาบันอุดมศึกษาในกำกับของรัฐ ตาม พ.ร.บ.สถาบันเทคโนโลยีจิตรลดา ภายใต้การบริหารงานของ สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี นายกสภาสถาบันเทคโนโลยีจิตรลดา และมี รศ.ดร.คุณหญิงสุมณฑา พรหมบุญ ดำรงตำแหน่งอธิการบดี

## หลักสูตร

### ระดับปริญญาตรี

#**คณะเทคโนโลยีอุตสาหกรรม**
#* เทคโนโลยีบัณฑิต สาขาเทคโนโลยีไฟฟ้าและอิเล็กทรอนิกส์
#* เทคโนโลยีบัณฑิต สาขาเทคโนโลยีอุตสาหกรรม (ต่อเนื่อง)
#**คณะบริหารธุรกิจ**
#*บริหารธุรกิจบัณฑิต สาขาการจัดการธุรกิจอาหาร
#*บริหารธุรกิจบัณฑิต สาขาวิชาการเป็นผู้ประกอบการ
#**คณะเทคโนโลยดิจิทัล** 
#*วิศวกรรมศาสตรบัณฑิต สาขาวิศวกรรมคอมพิวเตอร์
#*ศิลปศาสตรบัณฑิต สาขาวิชาการออกแบบดิจิทัลและเทคโนโลยี

### ระดับประกาศนียบัตร

#### ระดับประกาศนียบัตรวิชาชีพ (ปวช.)

#**ประเภทวิชาอุตสาหกรรม**
#*สาขาวิชาช่างยนต์ สาขางานยานยนต์
#* สาขาวิชาช่างกลโรงงาน สาขางานเครื่องมือกล
#* สาขาวิชาช่างไฟฟ้ากำลัง สาขางานไฟฟ้ากำลัง
#* สาขาวิชาช่างอิเล็กทรอนิกส์ สาขางานอิเล็กทรอนิกส์
#* สาขาวิชาเทคโนโลยีระบบสมองกลฝังตัว สาขางานเทคโนโลยีระบบสมองกลฝังตัว
#**ประเภทวิชาพาณิชยกรรม** สาขาวิชาการตลาด สาขางานการตลาด
#**ประเภทวิชาศิลปกรรม**  สาขาวิชาการสร้างเครื่องดนตรีไทย สาขางานการสร้างเครื่องดนตรีไทย
#**ประเภทวิชาคหกรรม** สาขาวิชาอาหารและโภชนาการ สาขางานอาหารและโภชนาการ
#**ประเภทวิชาเทคโนโลยีสารสนเทศและการสื่อสาร** สาขาวิชาเทคโนโลยีสารสนเทศ สาขางานเทคโนโลยีสารสนเทศ
#**ประเภทวิชาเกษตรกรรม** สาขาวิชาเกษตรนวัต (ทวิศึกษา)

#### ระดับประกาศนียบัตรวิชาชีพชั้นสูง (ปวส.)

#**ประเภทวิชาอุตสาหกรรม**
#* สาขาวิชาเทคนิคเครื่องกล สาขางานเทคนิคยานยนต์ (ระบบปกติ/ระบบทวิภาคี) และสาขางานเทคนิคซ่อมตัวถังและสีรถยนต์ (ระบบทวิภาคี)
#* สาขาวิชาเทคนิคการผลิต สาขางานผลิตชิ้นส่วนยานยนต์ (ระบบทวิภาคี)
#* สาขาวิชาไฟฟ้า สาขางานไฟฟ้ากำลัง (ระบบทวิภาคี)
#* สาขาวิชาอิเล็กทรอนิกส์ สาขางานอิเล็กทรอนิกส์อุตสาหกรรม (ระบบปกติ/ระบบทวิภาคี)
#* สาขาวิชาเมคคาทรอนิกส์และหุ่นยนต์  สาขางานเมคคาทรอนิกส์และหุ่นยนต์ (ระบบทวิภาคี/ทวิวุฒิ)
#**ประเภทวิชาบริหารธุรกิจ** สาขาวิชาการตลาด สาขางานการตลาด
#**ประเภทวิชาคหกรรม**
#* สาขาวิชาอาหารและโภชนาการ สาขางานเชฟอาหารนานาชาติ (ระบบทวิภาคี)
#* สาขาวิชาอุตสาหกรรมอาหาร สาขางานอุตสาหกรรมอาหาร
#* สาขาวิชาเชฟอาหารไทย สาขางานเชฟอาหารไทย
#**ประเภทวิชาเทคโนโลยีสารสนเทศและการสื่อสาร** สาขาวิชาเทคโนโลยีสารสนเทศ สาขางานเทคโนโลยีสารสนเทศ
#**ประเภทวิชาอุตสาหกรรมบันเทิงและดนตรี** สาขาวิชาเทคโนโลยีการสร้างเครื่องดนตรีไทย

## ทำเนียบนายกสภาสถาบัน

## ทำเนียบอธิการบดี

## อ้างอิง

## แหล่งข้อมูลอื่น
* 

สถาบันอุดมศึกษาเอกชน
หมวดหมู่:สถาบันอุดมศึกษาในกรุงเทพมหานคร
หมวดหมู่:สถาบันอาชีวศึกษาในเขตดุสิต